VSL Sklep I Cp 1477/2023
Datum: 2024-01-08T01:00:00.000+01:00
ecli: ECLI:SI:VSLJ:2024:I.CP.1477.2023
sodisce: Višje sodišče v Ljubljani
oddelek: Civilni oddelek
institut: nastanek taksne obveznosti za tožbo - postopek za plačilo sodne takse - izdaja plačilnega naloga za plačilo sodne takse - predlog za oprostitev plačila sodne takse - umik predloga za oprostitev plačila sodnih taks - začetek teka roka za plačilo sodne takse - pravočasno plačilo sodne takse
jedro: Taksna obveznost nastane že z vložitvijo tožbe in ne šele z izdajo plačilnega naloga. Vendar pa pravni naslov za plačilo sodne takse predstavlja plačilni nalog. Zoper plačilni nalog je dopustno vložiti ugovor in če sodišče ugovoru ne ugodi, začne teči rok za plačilo takse naslednji dan po vročitvi sklepa, s katerim je odločeno o pravnem sredstvu, na kar mora sodišče stranko opozoriti (sedmi odstavek 34.a člena ZST-1).

Tožnica je plačilni nalog za plačilo sodne takse za tožbo v odmerjenem znesku 1.893 EUR prejela 12. 4. 2023. Iz potrdil, priloženih k pritožbi, izhaja, da je sodno takso v prej navedenem znesku (sicer v dveh obrokih) plačala 14. 4. 2023. Sodna taksa za tožbo je bila tako nedvomno plačana znotraj postavljenega roka 15 dni.
zveza: ZST-1 člen 6, 34, 34/1, 34a, 34a/7

## Jedro

Taksna obveznost nastane že z vložitvijo tožbe in ne šele z izdajo plačilnega naloga. Vendar pa pravni naslov za plačilo sodne takse predstavlja plačilni nalog. Zoper plačilni nalog je dopustno vložiti ugovor in če sodišče ugovoru ne ugodi, začne teči rok za plačilo takse naslednji dan po vročitvi sklepa, s katerim je odločeno o pravnem sredstvu, na kar mora sodišče stranko opozoriti (sedmi odstavek 34.a člena ZST-1).

Tožnica je plačilni nalog za plačilo sodne takse za tožbo v odmerjenem znesku 1.893 EUR prejela 12. 4. 2023. Iz potrdil, priloženih k pritožbi, izhaja, da je sodno takso v prej navedenem znesku (sicer v dveh obrokih) plačala 14. 4. 2023. Sodna taksa za tožbo je bila tako nedvomno plačana znotraj postavljenega roka 15 dni.

## Izrek

I. Pritožbi se ugodi in se sklep sodišča prve stopnje razveljavi.

II. Odločitev o pritožbenih stroških se pridrži za končno odločbo.

## Obrazložitev

1. Sodišče prve stopnje je z izpodbijanim sklepom ustavilo postopek po tožbi z dne 25. 2. 2023. Ugotovilo je, da tožnica ni plačala sodne takse v roku, določenem v plačilnem nalogu. Ker tudi niso podani pogoji za oprostitev, odlog ali obročno plačilo sodnih taks – predlog za oprostitev sodne takse je tožnica umaknila – je bil postopek po tožbi ustavljen.

2. Tožnica odločitve sodišča prve stopnje ne sprejema in z njo vlaga pravočasno pritožbo. V njej uveljavlja pritožbene razloge nepopolne in zmotne ugotovitve dejanskega stanja, bistvene kršitve določb pravdnega postopka in zmotne uporabe materialnega prava. Ugotovitev sodišča, da ni plačala sodne takse, je zmotna. Sodna taksa je bila plačana 14. 4. 2023, kar pa je v okviru 15-dnevnega roka.

Predlaga razveljavitev izpodbijanega sklepa; podrejeno pa razveljavitev in vrnitev zadeve sodišču prve stopnje v ponovno odločanje. Priglaša stroške pritožbenega postopka.

3. Pritožba je utemeljena.

4. Postopek v zvezi s plačilom sodne takse ureja določba 34. člena Zakona o sodnih taksah (ZST-1). Če taksa ob nastanku taksne obveznosti ni plačana in izkazana v skladu s šestim členom ZST-1, sodišče izroči ali pošlje taksnemu zavezancu plačilni nalog, naj v 15-tih dneh, v postopku izvršbe in zavarovanja pa v 8 dneh od vročitve naloga, plača dolžno takso. Zoper plačilni nalog je dopustno v 8 dneh od njegove vročitve vložiti ugovor iz razlogov, da taksna obveznost ni nastala, da je taksa že plačana ali da je sodišče takso napačno odmerilo (prvi odstavek 34. člena ZST-1).

5. Taksna obveznost nastane že z vložitvijo tožbe in ne šele z izdajo plačilnega naloga. Vendar pa pravni naslov za plačilo sodne takse predstavlja plačilni nalog. Zoper plačilni nalog je dopustno vložiti ugovor in če sodišče ugovoru ne ugodi, začne teči rok za plačilo takse naslednji dan po vročitvi sklepa, s katerim je odločeno o pravnem sredstvu, na kar mora sodišče stranko opozoriti (sedmi odstavek 34. člena ZST-1).

6. Tožnica je plačilni nalog za plačilo sodne takse za tožbo v odmerjenem znesku 1.893 EUR prejela 12. 4. 2023. Iz potrdil, priloženih k pritožbi, izhaja, da je sodno takso v prej navedenem znesku (sicer v dveh obrokih) plačala 14. 4. 2023. Sodna taksa za tožbo je bila tako nedvomno plačana znotraj postavljenega roka 15 dni. Zato je njena pritožba o zagrešenih kršitvah v celoti utemeljena.

7. Pritožbeno sodišče je pritožbi ugodilo in v skladu z določbo 3. točke 365. člena ZPP v zvezi s tretjim odstavkom 1. člena ZST-1 izpodbijani sklep razveljavilo.

8. V skladu z določbo 163. in 165. člena ZPP se odločitev o pritožbenih stroških pridrži za končno odločbo.